13. schôdza NR SR - 1.deň - B. popoludní
Dátum: 2024-05-09
Poslanec: Stachura, Peter (KDH)
Druh vystúpenia: Vystúpenie v rozprave

8. Vážené kolegyne, vážení kolegovia, tak vypočuli ste si prednes pána ministra, určite vás to veľmi, veľmi tešilo a užívali ste si to, ja som vás tu sledoval spozadu, spoza a ja sa vás pýtam, pán minister Raši, trošku by som vás chcel sa opýtať, že prečo sa chcete takto historicky znemožňovať. Povedzte mi, že prečo vám to za to stojí, vy ste rozumný človek, lekár tiež, ale takto sa historicky znemožniť, ako ste sa znemožnili teraz, že ste tu rozprávali vyše hodiny, ja som si to presne nerátal, ale to bolo jedno osočovanie cynické, urážanie jedného človeka, druhého, tretieho, neskutočné. Toto robí človek, ktorý je dlhodobo v politike? Takto, takto sa správa človek, ktorý by mal byť diplomat? Ja si myslím, viete, vy ste začali tak osobne, útočne. Ja sa snažím teraz koncentrovať, aby som nebol taký agresívny, ale poviem vám, prečo som odišiel zo zahraničia. Nepočúva, ale však hádam to bude počúvať. (Reakcia z pléna.) To sa teším sa, že jedným uchom počúvate, tak ja vám to poviem. Bol rok 2003 a mal som plat v prepočte 250 eur. Dvestopäťdesiat eur. A viete, prečo som odišiel do zahraničia? Aby som nemusel brať úplatky. Viete, prečo som odišiel do zahraničia? Aby som sa naučil, ako má vyzerať zdravotná starostlivosť. Ako sa má správať slušne k pacientom. Ako sa máme rozprávať s pacientami. Ako sa nekradne na zákazkách verejných. Ako sa riešia problémy pacientov a zdravotnej starostlivosti, ako sa to robí u profesionálov. A ja si myslím, že bola veľká chyba, pán minister Raši, že ste neodišli aj vy. Lebo keby ste odišli, tak možno by sa na vás niečo nalepilo. Ale, žiaľ, ostali ste tu a ja vám rád pripomeniem, kto bol vtedy ministrom zdravotníctva, keď sa spájala Dôvera s Apollom. Pamätáte si, pán Raši, kto bol vtedy ministrom zdravotníctva z roku 2009? Neboli ste to náhodou vy? Neboli ste to náhodou vy, kedy sa tuná robil takýto megapodvod? Negatívny goodwill 400 mil. Neboli ste tam vy? To viete, vy tuná rozprávate, ako sa tuná niekto, že tuná sa zničil celý zdravotný systém za tri a pol roka. Vy, vážený pán minister Raši, ste boli jedným zo siedmich ministrov SMER-u, pozor dvanásť rokov ste mali rezort vo svojich rukách, mali ste sedem ministrov, vy ste boli jedným z nich a pozor, keď nerátam pána Pašku nebohého, ten bol ďalší minister tieňový, to celé riadil. Ale vy ste boli jedným z tých ministrov. To, čo ste urobili so zdravotníctvom, je nepredstaviteľné. Ja som prišiel ako odborník, človek zo zahraničia, čo ste teraz povedali, že jak som si to opovážil vôbec odísť do zahraničia a som urazil a zradil všetkých slovenských pacientov, prišiel som preto, lebo som chcel pomôcť v situácii, ktoré Slovensko malo. A myslím si a som presvedčený o tom, že na ministerstve zdravotníctva každý makal, ako mohol. Neviem, čo by ste robili, keby ste mali vy takúto pandémiu pri sebe. Tých mŕtvych by bolo možno nie 20-, ale 40-tisíc. Viete prečo? U nás to nešlo o úmrtia, ja ľutujem každé jedno úmrtie, ktoré nemuselo byť, ale my sme stovky tisíc zachránili a mohlo byť ich ešte oveľa viac, keby ste tu ministerstvo a celý zdravotný systém nerozkradli za dvanásť rokov. (Potlesk.) A ja vám, pán minister Raši, pripomeniem jednu vec. Poznáte firmu Wesper? Poznáte firmu Wesper? Nepoznáte. Boli ste ministrom, kedy sa rozdávali eurofondy. Táto firma Wesper, to je vlastne poliklinika v Prešove, sa prihlásila do výzvy a získala paradoxne 2,5 mil. Hovorí vám to niečo? A viete, kto bol majiteľom tejto firmy Wesper? Pán Pažinka, pani Pažinkovú si možno pamätáte z Úradu pre dohľad nad zdravotnou starostlivosťou, no a kto bol ten druhý? Pán minister, dávajte trochu pozor, lebo ste to určite zabudli. Bol to pán Bödör. Neviem, či som tom správne povedal. Pán Norbert Bödör. Dva a pol milióna eur získala táto poliklinika ako jedna, najväčšie množstvo získala peňazí práve táto poliklinika v Prešove za vlády koho, kto bol ministrom zdravotníctva? Kto mal možnosti rozhodovať o tom? Pán Raši. No a predstavte si, že o dva roky skôr, ako to dovoľovali pravidlá eurofondovej výzvy, to predali Pente. Tú polikliniku. No a dostali výnimku od pani Zuzany Zvolenskej zo SMER-u. Môžem pokračovať, pán Raši. Môžem hovoriť o ďalších veciach. Viete, prečo som ja odišiel do zahraničia? Preto, preto som odišiel do zahraničia, pán Raši, pretože ľudia ako vy tuná ničili zdravotníctvo dlhé roky. (Potlesk.) A teraz máte tú drzosť, teraz máte tú drzosť rozprávať o tom, že počas najväčšej pandémie, kedy tu Slovensko naozaj zažívalo obrovský oheň pandémie, že čo všetko sme my tu zdevastovali. Ešte raz zopakujem. Mali ste sedem ministrov zdravotníctva, vy ste boli jedným z nich, plus nebohý pán Paška. Aký mal majetok pán Paška, keď zomieral? Pán minister, nebol minister, bol predseda parlamentu okrem iného. Ja sa len pýtam, čo ste urobili s týmto zdravotníctvom? Ja keď som tu prišiel ako ten človek, čo hovoríte, zo zahraničia, ja som sa nestíhal diviť. Nefungovalo nič. Len my sme nie, na rozdiel od vás sme nekritizovali, že čo všetko urobil SMER zle, ale sme museli makať, pretože prišla pandémia. Ale nefungovalo naozaj nič. Vzdelávanie, otvoríte jeden šuflík, vypadne vám taká hlina, že sa nechápete, že jak, čo tu tí ľudia robili, hej. Úplne zacyklené, nezmyselné, zbyrokratizované, pre absolútne nepochopiteľné veci ste tuná nasmolili na ministerstve zdravotníctva. Nemocnice? Sústavne sa zadlžovali, a však to sa nezadlžovali tri a pol roka, tie sa zadlžujú dlhé roky. Šiesta vlna oddlženia. Vy tu budete vykrikovať, že čo sa tuná, že zdevastovali systém za tri a pol roka. Však sa nehanbíte? Nemáte štipku nejakej úcty? To akože to myslíte naozaj všetko vážne, čo ste tu porozprávali? Veď to je absurdné, že niečo také vôbec vám vyjde z úst. Môžme hovoriť o ďalších veciach, kde ako vyzerajú nemocnice, ako vyzerali štandardy, o Potemkinoch, o tom, ako ste pripravovali sa na potenciálnu pandémiu. Nič. To je, ako viete, a vy tu prídete, a že čo sa všetko vlastne neurobilo, aké to bolo katastrofálne. No, ale aby som sa vrátil ešte aj k tým nejakým veciam, ktoré ste tu hovorili, lebo fakt ste povedali veľa vecí a trebalo, aby to odznelo. Hovorili ste o tom, že však jak to je krásne, pani ministerka získala pre ministerstvo zdravotníctva 900 mil. navyše. No ale to vaša zásluha vôbec nie je. Lebo však 700 mil. je len preto, že sa navyšovala priemerná mzda. Veď to automaticky narástlo. Takže zvýšili ste len, zvýšili ste len odvody, ale to je jediná vec, čo sa tam urobila, ale ostatok rástol automaticky. Takže tu nehovorte, že ste priniesli 900 mil. len tak zázračne. Ďalej ste tuná spomínali, ďalej ste tuná spomínali tie jednotlivé veci, ktoré vláda ako na obranu pani ministerky spomínala. Ja si to tuná rýchlo otočím. No ja som ostal v šoku a zaskočený, pretože vy ste tuná rozprávali, ako tá vláda predošlá nič nerobila, všetko bolo katastrofálne, zanechala to v chaose, tu bola úplne čierna diera. No a potom si dáte do odôvodnenia, prečo má ministerka ostať v úrade, normálne veci, ktoré tá predošlá nenávidená, zlá vláda urobila a sa začnete normálne chváliť tým, že ste začali rekonštruovať nemocnicu v Leviciach, že ste začali s investíciami do Banskej Bystrice, že ste začali výstavbu moderného chirurgického pavilónu vo Zvolene. No a kto asi, kto asi pripravil miliardu štyristo miliónov na to, aby ste mohli niečo začať stavať? Kto to asi urobil? To bol duch svätý? Kto to urobil? Však v roku 2020, keby tu nebol tento Krajčí, tak by sme nemali miliardu štyristo miliónov pre zdravotníctvo. Z tých šesť miliárd bolo druhé najvyššie, po zelenej ekonomike išlo najviac peňazí do zdravotníctva. To urobil kto? To, že bola nejaká predstava o zdravotníctve a tú predstavu sme my mali, to len vy ste o tom nevedeli, lebo vy ste sa zaoberali pravdepodobne tým, že ako nenosiť rúška alebo ako sa zhromažďovať, keď sa nedalo zhromažďovať, alebo ste dumali nad tým, či náhodou nie sú nejaké častice v očkovacích látkach, tak na ministerstve sa makalo. Veď celý plán obnovy aj s chybami sa pripravil práve za to obdobie. Komponent 11, 12, 13. Komponent 11 – nemocnice, lebo sú zdevastované, zničené, chceli sme, aby nemocnice mali konečne investície a to nemali byť len investície do betónu. To malo byť práveže, Európska komisia nám dala peniaze preto, že urobíme reformu, že scentralizujeme nemocnice, že urobíme ich životaschopné, že urobíme z nich nemocnice, ktoré v prípade, že príde ďalšia pandémia, túto ďalšiu pandémiu obstoja. A to nebol náš výmysel, že to malo byť za šesť rokov. Jako my si uvedomujeme, ja si uvedomujem, že nemocnicu postaviť, veľkú nemocnicu trvá dlhé roky. Ale to nebol výmysel náš. To bol výmysel Európskej komisie, ktorá povedala, áno, sú tu zdroje, môžte ich použiť na obnovu a na to, aby bol váš systém udržateľný. Čiže sme urobili to, čo sa dalo. A to, že sa to dá posúvať, ste dokázali aj vy. Zrazu, najprv sa hovorilo, že Rázsochy do ´26 to nikto nepostaví. Jak to mohli tak nachystať? Jak to mohli tak nastaviť? No a zrazu to teraz ide. Keď už sú peniaze posunuté do Banskej Bystrice, tak zrazu to ide. Predtým to nešlo, zaujímavé, veľmi zaujímavé. No, čiže, čiže tu ani nehovorte o tom, že sa tuná nič nerobilo, pretože tu sa sami chválite tým, čo všetko predošlá vláda pripravila a začala robiť. APS-ky, to nemyslíte vážne. Toto je, toto je, toto je to, čo pani ministerku zdobí? Ako rieši APS-ky? To vážne? Vy ste lekár? Ako nehnevajte sa, ale to, že skrátite dobu o dve hodiny, to je čo za, čo je to za pomoc? To komu ste pomohli? Čo je toto za reformu? Že to je obludné, čo tu rozprávate. Vzdelávanie? Prišli ste tuná v skrátenom legislatívnom konaní, mne nič, tebe nič, z večera do rána prídete s nejakým, s nejakým pozliepaným návrhom, do toho fuknete trinásť pozmeňovákov a tvárite sa, že robíte reformu vzdelávania. To čo je? Absurdné. Aké systémové? Vy ste spomenuli slovo systémové? Vy viete, čo je systém? Alebo len ten váš v hlave je systém. Ďalej, čo ste tu hovorili. Hovorili ste, že ohrozenie prostriedkov, hej, skoro som zabudol, lebo bolo toho veľa, škoda, že sa nedalo reagovať hneď. Spišská Nová Ves, hej. Kolegovi hovorím, my nie sme proti nemocnici v Spišskej Novej Vsi, nie sme proti nemocnici v Spišskej Novej Vsi. Ja len chcem, aby sa peniaze využili a aby sme neprišli o 212 mil. To je dôvod, prečo hovoríme, že pani ministerka tuná ohrozila peniaze z plánu obnovy. Pre nič iné, preto, aby sa neprišlo o tieto peniaze. A rovnako som sa pýtal, čo, samozrejme, pán minister zabudol, odkiaľ prídu tie ďalšie peniaze, pretože tá nemocnica, inak si predstavte, že Spišská Nová Ves za tých 72 mil. ani nemá byť ten, ten, terajšia nemocnica ani nebude opláštená, ani nebude krajšie urobená, nič. Ono vybudujú vzadu 121 nových lôžok. Samozrejme, extrémne ekologicky budú perfektní, ale 72 mil. to bude stáť. Odkiaľ prídu tie ďalšie peniaze, lebo 47 dostanú možno, ak teda nepadne celá výzva z plánu obnovy. A ten zbytok odkiaľ? Hej, akože teraz my sme proti tej nemocnici v Spišskej Novej Vsi, nie, nie sme, my sme za to, aby tie peniaze boli využité a aby nepadli aj ďalšie projekty. A to, že máme, máme asi nejaké dôvodné podozrenie, predsa je aj odôvodnené tým, že sa tomu venuje aj NAKA, venuje sa tomu OLAF. Vy ste spomínali v jednej relácii, že to nie je pravda, bolo to medializované, bolo to zverejnené. Takže nerozumiem tomu celkom, že čo si tu myslíte, že my si tu vymýšľame všetko. Čo sa týka tej sociálnej demokracie, že sociálna demokracia, tuná bolo vždy hovorené, už zmizol pán, á, tu ste, chválabohu, že KDH tu je na vine, lebo od neho prišiel pán Uhliarik, a však to vy ste so Zajacom a tak ďalej. No, viete, ako ešte raz opakujem, že negatívny goodwill 400 mil. eur za vlády pána Rašiho, ministra, v roku 2009. A tam sa začína triumvirát slovenského zdravotníctva Agelu, lebo neviem, či viete, že Apollo vlastnil pán Chrenek v tom čase, Penta mala Dôveru a potom tu bol Prefto Holding Limited a kto sa za ňou ešte skrýval? Asi pán Široký. Čiže tuná začal ten triumvirát, ktorý rozkladá slovenské zdravotníctvo, smeráci alebo bývalí Paškovci, Agel, Penta, majú to podelené. Toto je, toto je dôvod, prečo sa tuná začína celý ten systém rúcať, pretože sa tuná myslí nie na pacientov. Kto tu myslí na pacientov? Tu sa myslí na vlastné vrecká. To je ten problém. (Potlesk.) Tu, čo ste spomínali, že pani Antošová, Martin, hej, Martin. Tak Antošová sa, pokiaľ mám informácie, tak sa snažila, snažila v tej zacyklenej triumviráte, kde hviezdi pán Ján Danko, veľká to figúra Martina, tak jednoducho snažila sa zachrániť, čo sa dalo. Chodila od jedného k druhému a chcela a ona bola nadšená tým, že ten celý projekt má fungovať. To, že jej hádzali jeden druhému polená pod nohy, že si nevidia za vlastný nos, že nevedia spolupracovať, že nevedia sa dohodnúť na tom, že bude národná, teda nie národná, ale univerzitná nemocnica v Martine, že to je absolútne dôležité pre všetkých, to je veľký problém. Problém, lebo sú tam veľmi zlé, narušené vzťahy medzi fakultou, medzi nemocnicou a medzi primátorom mesta. Toto je hlavný dôvod. Čo tam pani Antošová? Ona sa snažila, bohužiaľ, nemohla urobiť viac. Čiže to centrálne riadenie tam ste tiež hviezdili, čo ste tu porozprávali. Že absolútne nepripravené, nič sme nevedeli, to bolo všetko akože úplná hlúposť, nechali sme to tak. No veď sa počúvajte, pán minister. To vy myslíte vážne, alebo si myslíte, že tu keď hovoríte klamstvá, tak si to nikto nevšimne? Čo ste tu jediný múdry? Však to je, toto je do neba volajúca drzosť. Pretože na začiatku, ako sa vytváral plán obnovy, na začiatku ako sme hovorili, ako sa majú rekonštruovať, ako sa má pripravovať sieť nemocníc, sme hovorili o tom, že musí byť centrálne riadenie. A stačilo sa ísť pozrieť vedľa, stačilo sa ísť do Dolného Rakúska, ako majú scentralizované všetky štátne nemocnice spolu aj so sociálnymi zariadeniami, kde to zázračne funguje. A kde to nefunguje na ministerstve zdravotníctva, ako to chcete teraz urobiť, ale kde to funguje extra a funguje to tak, že nevytvárajú dlhy tie nemocnice. Stačí sa prísť pozrieť, stačí rozumieť tomu a stačí to chcieť urobiť. To, že sa omeškáva, je v poriadku, ale to, že vy ste prakticky s tým ani vôbec nepohli, tak to je naozaj aj vaša chyba. To, že s tým nepohol aj Lengvarský, je pravda a s tým súhlasím, ja som Lengvarského tiež intenzívne kritizoval, aj Hegera za tie veci, ktoré tu robil niekedy. Čo sa týka, čo sa týka Kardiocentra AGEL, Nemocnice Bory, tuná pán minister vykladal, ako to bolo. Fakt je ten, že povedal to správne. Kategorizačná komisia povedala to na základe odborného posúdenia, minister, bývalý minister Palkovič to takto akceptoval. Bory boli v dvojke, Kardiocentrum AGEL bolo v trojke a oni sa odvolali, to je tiež pravda. Áno, niekto to urobil, ale však tam nie je nič zlé, veď to je zábezpeka, to je všetko v poriadku. A tá rada, ktorá mala deviatich členov, kde som hovoril, že minimálne dvaja ľudia z tej rady boli v konflikte záujmov, jednoducho akceptovali námietky protistrany. Ale pozor, to, čo pán Raši zámerne nepovedal, rada nemala, nie je to záväzné, to, čo povie rada, pani ministerka si to mohla pozrieť, aha, prečo to Palkovič nepodpísal, aha, prečo sa vlastne títo dvaja tuná sťažujú. Prečo? Aké námietky majú? Nevychádza to náhodou, tie námietky sú neopodstatnené, lebo máme tu platný zákon? A keď je tu raz napísaný zákon a keď rozhodnutie rady ide proti platnému zákonu, tak možno to ako minister, ako štatutár nemusím podpísať? Veď každý by mal vedieť, čo podpisuje. Čo sa týka ďalších, ďalších vecí, ktoré tu boli zmienené, to, čo tu teda sa hovorilo, akí sme amatéri, banda, babráci, hlupáci, všetky tieto invektívy nechám vedľa. Ešte by som sa asi vrátil k tomu, ako sa tuná hovorilo o tých Rázsochách, že ako tiež nič sa neurobilo. No, takto, že kto vlastne začal búrať tie Rázsochy? Kto bol v tom bagri? Kto tu chodil v roku 2023, ale aj v roku 2019 do Rázsoch a rozprával, že Rázsochy musíme postaviť za každú cenu, možno nie z plánu obnovy, ale určite ich musíme postaviť? Nebol to náhodou pán Pellegrini? Nebola to náhodou pani ministerka Dolinková? Veď vy ste tam chodili rovnako, ako tam chodíme my, a hovoríte presne to isté, čo hovoríme my teraz. A teraz, že aký je dôvod. No, v roku 2019 začalo verejné obstarávanie, ktoré bolo na projektanta Rázsoch. To bolo ešte za vlády SMER-u. Boli tam obštrukcie jedna za druhou. Pýtame sa prečo. Ja to viem, prečo boli obštrukcie. Pretože bol zámer, aby Rázsochy neboli. Bol zámer, aby Rázsochy neboli, pretože už tu boli Bory. Toto je hlavný dôvod, proste sa robilo všetko preto, dával sa jeden argument za druhým, aby tie Rázsochy tu neboli. Nie je tam voda. Keď sa spýtate, máte tam dva vodojemy, ktoré stačia na dve nemocnice. Ale všade sa písalo, to je taká lokalita, kde nie je dostatok vody. Teraz sa začalo hovoriť, nie je tam prístupová cesta. Hlavne, že v projekte a v celom Zečáku, v tom priestore, kde sa Rázsochy majú nachádzať, sa na všetko myslelo, kde sa ako zväčší nejaký dostupný most, kde sa napojí čo, kde bude zástavka na železnicu. Všetko je vymyslené, pripravené, nachystané, aby to tam mohlo byť. Nie, to je veľký problém, to sú proste, to sú problémy, to je všetko zlé. To verejné obstarávanie po tých všetkých peripetiách, ja som bol chvíľku súčasťou tej rady, ktorá vznikla, tam chodil ešte aj Visolajský a chodil tam aj pán profesor Šteňo a rôzni iní, sme hovorili, že chceme veľkú nemocnicu, že to podpísal ešte pán Drucker, že 653-lôžková nemocnica nestačí. Hovorili sme, že potrebujeme väčšiu nemocnicu, musí byť komplexná. Komplexná preto, lebo nemáme ani jednu nemocnicu, kde sa vedia o vás postarať od hlavy po päty, prevážajú vás od jedného vŕšku po druhý, tak sme chceli, aby bola komplexná. A tam bolo miesto na to, aby tá komplexná nemocnica stála. Ja, mne je ľúto všetkých tých lekárov. Viete, ako ste ich všetkých zdemotivovali? Tých lekárov, ktorí v tej rade, ktorí prichádzali aj ku nám, stále hovorili, pripravovali sami, zadarmo, to neboli platené, že ako má vyzerať ich oddelenie, kde sa budú sťahovať, čo tam budú robiť a tak ďalej. Tam sa veci riešili. To nie je tak, že sme si založili ruky, napriek tomu, že tu bol covid a pripravovalo sa to, aby tie Rázsochy boli. Žiaľ, musím povedať, že prišiel pán Lengvarský a celý návrh a nápad, ktorý tu mal Krajčí, minister Krajčí bývalý, sa úplne zmenil, pretože základný, pôvodná myšlienka bola, že sa vytvoria tri koncové nemocnice – Bratislava, Banská Bystrica, Košice, prípadne Martin. Nikdy nebola zmienka o tom, že sa rozdelia, pocukrujú nemocnice po celom Slovensku, že to dostanú aj súkromní investori. A pozor, to sme nehovorili, že tým nemocniciam netreba. Áno, treba aj v Spišskej Novej Vsi, musia sa rekonštruovať aj Levice, musí sa rekonštruovať aj Zvolen, ale to musí mať nejaký sled. Dom sa stavia od základov, nikdy nie od strechy. Pokiaľ neurobíte koncové nemocnice, tak sa vám, darmo, že budete mať nablýskanú Spišskú Novú Ves, nepomôže to systému. Dom sa stavia od základov. Základ sú koncové národné nemocnice. Toto, tam mali smerovať peniaze. Vďaka tomu, že tie Rázsochy, to bolo od začiatku hrané na to, aby tie Rázsochy neboli a aby boli peniaze posunuté do Banskej Bystrice. Máme anomáliu v rámci Slovenska, že peniaze z plánu obnovy majú skončiť v Banskej Bystrici, v neďalekom Zvolene, v Martine, čiže sú nakumulované na strede Slovenska. Východ Slovenska, boli sme sa pozrieť na detskú fakultnú nemocnicu, onkologické oddelenie, boli ste tam aj vy, nie, to bolo iné, kde ste boli s bábätkom, tak tam, tam to sú dezolátne, katastrofálne situácie, to je katastrofálna situácia. Títo napríklad nemali nárok, nemali nárok na to, aby dostali peniaze. Ale Zvolen, ktorý je 10, 15, 20 kilometrov od Banskej Bystrice, kde bude veľká koncová nemocnica, áno, v prvom slede. Nehovorím, že Zvolen netreba, ale či ho treba teraz, to je otázka. Čiže viete, tu bola nejaké myšlienka, nejaká predstava, toto nie je teda čisto vaša zodpovednosť, lebo to bola naozaj zodpovednosť pána Hegera, pána Lengvarského a oni sa rozhodli, že to urobia inak. A zámerne robili všetko preto, aby to aj inak bolo. A teraz vidíme výsledky, že to naozaj inak je. Že AGEL je víťazom, že 120 mil. poputuje do nemocníc, ktoré vlastní AGEL. Takže ten plán obnovy, viete, to je tak, že, ešte raz zopakujem, že tie, my sme mali jedinečnú šancu, a ešte stále ju máme, treba ju využiť už akokoľvek to je rozdelené, aby sme tie nemocnice zmodernizovali, postavili, aj keď ja osobne s tým neveľmi súhlasím, ale je to proste už tak, že teda idú aj na tie malé nemocnice, v poriadku, ale urobme všetko preto, aby sme neprišli ani o jedno euro. To je úplne zásadná vec a preto práve bol ten bod dva a bod tri, ktorý sme si dovolili tuná uviesť ako dôvod, prečo vás chceme odvolať, pretože máme obavu a strach, že o tieto peniaze prídeme. Ďakujem.